recursal/SuperWikiNEXT-32B huggingface dataset:
**אומרטה** (באיטלקית: Omertà) הוא ביטוי לקוד השתיקה בעולם הפשע המאורגן. ביטוי זה היה נפוץ באזורים מסוימים באיטליה (דרום איטליה וסיציליה), ומשמעותו היא "לעולם לא לערב את המשטרה או את השלטונות". העונש על הפרת קוד האמרטה יכול, במקרים מסוימים, להיות מוות.

לשון הקוד המקורי (מתורגם לאנגלית) מובא בשיר Omerta של להקת Lamb of God :

"Whoever appeals to the law against his fellow man is either a fool or a coward. Whoever cannot take care of themselves without that law is both. For a wounded man shall say to his assailant, 'If I live, I will kill you. If I die, You are forgiven. '
Such is the rule of honor."

ומשמעותו:
"כל הפונה לשלטונות (החוק) נגד אחיו העמיתים הוא טיפש או פחדן. מי שאינם יכולים לדאוג לעצמם מבלעדי אותם חוקים - שניהם. על אדם פצוע לומר לתוקפו - 'אם אחיה, אהרוג אותך. אם אמות, אתה מחול'. זהו חוק הכבוד".

מקור הביטוי הוא במאפיה הסיציליאנית. כאשר מצטרפים חברים חדשים למאפיה הם נשבעים לשמור על קוד השתיקה, לא לגלות (לשלטונות ולאחרים) את סודות הארגון ולא להלשין על חבריו. אולם קוד השתיקה אינו מכוון רק לחברים פעילים במאפיה, אלא גם לאחרים בסביבתם.

כך, למשל, במקרים של רצח המתבצע על ידי אחד מארגוני המאפיה. במקרים כאלה מצופה מתושבי המקום שלא לזכור כל פרט אודות האירוע ולא למסור דבר למשטרה.

ג'ו ואלאצ'י היה חבר המאפיה הראשון בארצות הברית שהפר את קוד האומרטה ואישר את קיומה של המאפיה. ואלאצ'י היה רוצח מורשע בשירות המאפיה. הוא הסכים להעיד בפני הקונגרס של ארצות הברית בשנת 1963, בתמורה להפחתה בעונשו. בזכות עדותו נחשפה לראשונה המאפיה האיטלקית האמריקאית. בשנת 1966 ניסה ואלאצ'י להתאבד בתאו בכלא, אך הסוהרים הצילו את חייו. בשנת 1971 מת מהתקף לב.

האומרטה, קוד השתיקה, הוא מרכיב משמעותי גם בספרות ובקולנוע, העוסקים בפשע המאורגן.

ראו גם
------

* קשר שתיקה

קישורים חיצוניים
----------------
**ג'ונתן אדג'ו קודג'יה** (בצרפתית: **Jonathan Adjo Kodjia**; נולד ב-22 באוקטובר 1989) הוא כדורגלן איווארי המשחק בעמדת החלוץ באנסי.

קריירת מועדונים
---------------

קודג'יה נולד בסן-דני שבפריז. קודג'יה לא שיחק כדורגל בנעוריו ולמעשה תכנן ללמוד ראיית חשבון, אך בטרם התחיל את לימודיו קיבל פנייה מסוכן שראה אותו משחק שהציע לו להיבחן בסטאד ריימס ושישה חודשים לאחר מכן הוחתם במועדון. ב-3 באוקטובר 2008 ערך את הופעת הבכורה שלו בקבוצה בהפסד 4-1 לדיז'ון. בריימס, קודג'יה מיעט לשחק והושאל לשרבורג, אמיין וקאן בהתאמה.

בקיץ 2014 חתם באנז'ה מהליגה הצרפתית השנייה. באנז'ה רשם את עונת הפריצה שלו בקריירה, כאשר כבש 15 שערים ב-28 משחקים ונכלל בנבחרת העונה בליגה ואף נבחר לשחקן המצטיין של העונה בליגה.

ב-20 ביולי 2015, קודג'יה הצטרף לשלוש שנים בבריסטול סיטי מהפוטבול ליג צ'מפיונשיפ תמורת 2 מיליון פאונד. ב-15 באוגוסט הבקיע את שער הבכורה שלו בקבוצה בהפסד 4-2 לברנטפורד. במדי בריסטול הבקיע 19 שערים ב-45 משחקים.

ב-30 באוגוסט 2016, קודג'יה חתם לארבע שנים באסטון וילה תמורת 11 מיליון פאונד. 3 ימים לאחר מכן, הבקיע את שער הבכורה שלו בקבוצה בניצחון 1-2 נגד רדינג. בנובמבר 2016 נבחר לכדורגלן החודש בליגה. באפריל 2017 נפצע בקרסולו וסיים את העונה מוקדם. באוקטובר של אותה שנה, נפצע בקרסולו בשנית ונעדר מהמגרשים עד מרץ 2018.

ב-19 בינואר 2020, קודג'יה חתם באל-ע'ארפה מליגת העל הקטרית. 4 ימים לאחר מכן, ערך את הופעת הבכורה שלו בקבוצה בניצחון 2-4 נגד א-ריאן, בו כבש שלושער.

בקיץ 2022 הצטרף אום סלאל.

ב-22 באוגוסט 2023 חתם באנסי מהליגה הצרפתית השנייה.

קריירה בינלאומית
----------------

בטרם ערך הופעה בנבחרת בינלאומית כלשהי, קודג'יה קיבל פנייה לייצג את נבחרת בנין מאחר שניתן לדעת לפי שם משפחתו כי יש לו שורשים במדינה, אך קודג'יה לא היה זכאי לייצג את הנבחרת.

במאי 2016 קיבל זימון לנבחרת חוף השנהב וערך את הופעת הבכורה שלו בנבחרת בתיקו 0-0 נגד הונגריה. ב-4 ביוני של אותה שנה, הבקיע את שער הבכורה שלו בנבחרת בניצחון 1-2 נגד הרפובליקה של קונגו. השתתף עם הנבחרת פעמיים בגביע אפריקה לאומות.

תארים
-----

אסטון וילה
* פלייאוף העלייה לפוטבול ליג צ'מפיונשיפ: 2019

אישיים
* כדורגלן השנה בליגה הצרפתית השנייה: 2015
* נבחרת העונה בליגה הצרפתית השנייה: 2014/2015
* כדורגלן החודש בפוטבול ליג צ'מפיונשיפ: נובמבר 2016

קריירת מועדונים
---------------

* ג'ונתן קודג'יה, ברשת החברתית אקס (טוויטר)
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת חוף השנהב – גביע אפריקה לאומות 2017** |
| --- |
| 1 מאנדה • 
2 פאפה • 
3 נקואסן • 
4 קונה • 
5 קאנון • 
6 סרי • 
7 אנגבן • 
8 קאלו • 
9 זאהה • 
10 דוקורה • 
11 קסייה • 
12 בוני •
13 סיו • 
14 קודג'יה •
15 גרדל •
16 גבוהואו •
17 אורייה •
18 טראורה •
19 דלי •
20 דיה •
21 בייאי •
22 בגיוקו •
23 סנגארה •
מאמן: דוסויר | חוף השנהבחוף השנהב |

| **נבחרת חוף השנהב – גביע אפריקה לאומות 2019** |
| --- |
| 1 אלייזר • 
2 קוליבאלי • 
3 דומבייה • 
4 גבאמין • 
5 קאנון • 
6 טראורה • 
7 אנגבן • 
8 קסייה • 
9 זאהה • 
10 סרי • 
11 קורנה • 
12 בוני •
13 אסאלה • 
14 קודג'יה •
15 גרדל •
16 גבוהואו •
17 אורייה •
18 א. סנגארה •
19 פפה •
20 דיה •
21 ש. קומארה •
22 בגיוקו •
23 ב. סנגארה •
מאמן: א. קמארה | חוף השנהבחוף השנהב |
**תחנת הרכבת כפר ויתקין** הייתה תחנת רכבת על מסילת החוף ששירתה את תושבי כפר ויתקין ואזור עמק חפר. התחנה פעלה משנות ה-60 של המאה ה-20 ועד 1997, אז נסגרה בשל היעדר ביקוש.

היסטוריה
--------

בכפר ויתקין פעלה תחנת רכבת משנות ה-60 של המאה ה-20 עד לשנת 1997, ונסגרה בטענה של העדר ביקוש מספק- העדר נוסעים. אך מאז סגירת התחנה ב-1997, חלפו שני עשורים והתגבר השימוש בתחבורה ציבורית ותושבי האזור החלו לפנות לרשויות על מנת להקים מחדש את תחנת הרכבת שתוכל לשמש חלק מיישובי עמק חפר.

### ניסיונות לפתיחה מחודשת של התחנה

בשל הביקוש הגדול לתחנת הרכבת פנו התושבים (ואף חברת הכנסת תמר גוז'נסקי) בנובמבר 2000 לשר התחבורה. בפנייה נשאל האם קיים התיכנות להקמת תחנת רכבת בכפר ויתקין
. 
בתגובה לפנייה אמר שר התחבורה, אמנון ליפקין-שחק כי תחנת רכבת באזור אינה בסדר העדיפויות של משרד התחבורה אך במקביל הוא הורה למנהל התכנון ברכבת ישראל לבחון ולקיים סקר ביקושים חדש על מנת לבחון האם אכן נחוץ להקים תחנת רכבת בכפר ויתקין.

יותר מעשור לאחר מכן, בספטמבר 2016 פנתה הדר פרנקו גלאור למנכ"לית משרד התחבורה, קרן טרנר. בפנייה ביקשה פרנקו גלאור לחדש את פעילות הרכבת בכפר ויתקין. אך האחרונה לא קיבלה תשובה ישירה מטרנר ולבסוף ענה בשמה של טרנר מנהל אגף רכבות במשרד התחבורה, משה אמסלם. אמסלם כתב כי קיימות תוכניות פיתוח רבות במסגרתן יפתחו תחנות רכבת חדשות אך תחנת רכבת בכפר ויתקין לא ביניהן.

עם זאת, משרד התחבורה מתכנן להקים מחדש את תחנת הרכבת אחיטוב במסגרת פרויקט המסילה המזרחית החדשה.

אחת מהתוכניות להקמת תחנת רכבת באזור היא להקים אותה בסמוך לפארק תעשיות עמק חפר, המועצה האזורית עמק חפר מנסה לקדם את הקמת התחנה במערב פארק התעשייה.

בנובמבר 2020 פורסם כי ראש המועצה האזורית עמק חפר, גלית שאול, בכירי המועצה האזורית ומנכ"ל רכבת ישראל, מיכה מייקסנר. שאול ומייקנסר דנו בנושא הקמת התחנה מחדש ואף הקמת תחנה נוספת באזור עמק חפר המזרחי על מנת שיוכל לשמש את תושבי זמר ויישובים צפוניים סמוכים.

מבנה התחנה
----------

מבנה התחנה עדיין קיים אך אינו בשימוש מאז סגירת התחנה. התחנה היא ללא רציף והיא מכילה מבנה קטן בו יש שני חדרים. התחנה נמצאת כ-500 מטרים מדרום לגשר הרכבת שמעל לנחל אלכסנדר וכ-500 מטרים מצפון למפגש המסילה עם כביש 5720.

הערות שוליים
------------

1. ↑  הקמת תחנת רכבת בכפר ויתקין, באתר אתר הכנסת, ‏27 בנובמבר 2000
2. ↑  אופירה חסד, מנותקים: 40,000 תושבי ישובי עמק חפר דורשים תחנת רכבת, באתר נתניה און-ליין, ‏18 בדצמבר 2016
3. ↑  זליג אהרונוביץ, תחנת הרכבת בכפר ויתקין: נכון לעכשיו אין תוכניות להחזיר עטרה ליושנה, מתוך אתר כוכב רשת עיתונות מקומית 15 בנובמבר 2016
4. ↑  רותי ברמן, דרישה לפתוח מחדש את קו הרכבת בעמק חפר1, באתר חדשות חדרה, ‏18 בספטמבר 2016
5. ↑  שרון לוי, בקרוב בעמק? תחנת רכבת חדשה מקודמת בימים אלה בעמק חפר, ‏11 בנובמבר 2020
**קרל אוגוסט פון שטיינהייל** (12 באוקטובר 1801 - 14 בספטמבר 1870) היה פיזיקאי, ממציא, מהנדס ואסטרונום גרמני.

עבודתו
------

שטיינהייל החל ללמוד משפטים ב-1821 באוניברסיטת פרידריך אלכסנדר בארלנגן, ולאחר מכן עבר ללמוד אסטרונומיה ופיזיקה באוניברסיטת גטינגן, שם הגיש את עבודת הדוקטורט שלו "על עיבוד תרשימי שמיים מיוחדים" בהנחייתו של פרידריך בסל.

הטלגרף של שטיינהייל (1837).
ב-1836 שטיינהייל תכנן ובנה את טלגרף הכתיבה המעשי הראשון, העושה שימוש בקוד שהוא פיתח במיוחד עבור מכשיר זה. זה היה הטלגרף הראשון עם משרן מגנטי כמשדר, אולם עקב מצב התעשייה הגרמנית באותו זמן, המצאה זו עוררה עניין אקדמי בלבד. ב-1838 הוא ערך סידרה של ניסויים בחשמל על מסילות הרכבת בפירט. זה הוביל לתגלית המעשית של המוליכות החשמלית של הקרקע, מה שאפשר לרתום את תהליך ההארקה לצורכי טלגרפיה.

ב-1839, שטיינהייל היה מעורב בפיתוח אחד מצילומי הדאגרוטיפ הראשונים בגרמניה. גם כן ב-1839, הוא המציא ומימש את העיקרון של מערכת של שעונים עם שעון ראשי (master clock) ומספר שעונים משניים (slave clocks), ארכיטקטורת שעונים שעדיין נפוצה כיום. המצאה זו אפשרה לראשונה לסנכרן שעונים מרוחקים (הכפופים לשעון ראשי יחיד), ובהקשר זה הציע להקים בגרמניה רשת ארצית של שעונים מסונכרנים.

ב-1852 שטיינהייל, יחד עם לאון פוקו, פיתחו שיטה לציפוי משטחי זכוכית בשכבה דקיקה של כסף. עוד קודם לכן, הכימאי הגרמני יוסטוס פון ליביג שהיה חבר קרוב של שטיינהייל, פיתח ב-1835 תהליך של שיקוע מתכת על פני משטח זכוכית. שטיינהייל ופוקו המשיכו את פיתוחו של ליביג בכך שהמציאו תהליך ריבוץ של שכבות כסף אולטרה-דקות על פני זכוכית באמצעות חשמל. שיטה זו היוותה פריצת דרך בפיתוח וייצור של טלסקופים מחזירי אור גדולים, שמהר מאוד החליפו את הטלסקופים שוברי האור כמכשירי התצפית האסטרונומיים החזקים ביותר. הבסיס לפיתוח זה זו היה עבודתו המדעית של שטיינהייל על החוקים המתארים ריבוץ חשמלי של מתכות.

שטיינהייל המציא גם פירוסקופ מיוחד, אשר אפשר לו לזהות את המיקום של מקור אש בדרגה גבוהה של דיוק. למכשיר זה הייתה חשיבות רבה במניעת התלקחות של שריפות במבנים, משום שאיפשר זיהוי מהיר של מוקד ההתלקחות.

ב-1855 הקים את החברה "שטיינהייל ובניו" שהתמחתה בייצור מכשור אופטי, וייצרה טלסקופים וספקטרוסקופים מצוינים, כמו גם את הפוטומטר הראשון שהיה מסוגל למדוד את בהירותם של כוכבים באופן אמין. החברה פעלה עד 1995, אז היא נסגרה ברובה, כשהידע בתחום האופטיקה שנצבר בה חולק בין כמה חברות גרמניות.

המצאות ידועות
-------------

* תהליך ההארקה והשימוש בו בטלגרפיה.
* תהליך הדפסה טלגרפי (המצאה זאת לא התפרסמה בזמנו).
* שעון חשמלי.
* קוד שטיינהייל (שיטת קידוד טלגרפית המבוססת על נקודות; בשיטה זאת לא נעשה שימוש בסופו של דבר עקב האימוץ של קוד מורס).
* תהליך צילום על פני נייר כסף כלורידי (יחד עם פרנץ פון קובל).
* צמד שטיינהייל, עדשה אכרומטית מבוססת זכוכית פלינט.
* תהליך הכספה עבור משטחי זכוכית עקומים (יחד עם לאון פוקו), שסלל את הדרך לייצור תעשייתי נרחב של טלסקופים מחזירי אור.

קישורים חיצוניים
----------------

ויקישיתוף מדיה וקבצים בנושא **קרל אוגוסט פון שטיינהייל** בוויקישיתוף
* קרל אוגוסט פון שטיינהייל, באתר אנציקלופדיה בריטניקה (באנגלית)

* קרל אוגוסט פון שטיינהייל, באתר פרויקט הגנאלוגיה במתמטיקה

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb103769331 (data)
* GND: 11900755X
* ISNI: 0000 0000 4405 9523
* LCCN: nb2007017507
* MGP: 225884
* NTA: 069431280
* RKD: 384024
* SUDOC: 174746946
* VcBA: 495/326829
* VIAF: 50026194
* WorldCat: lccn-nb2007017507

 |
הרב אייזיק אוזבנד
תמונה זו מוצגת בוויקיפדיה בשימוש הוגן.  
נשמח להחליפה בתמונה חופשית.
הרב **אייזיק אוזבנד** (Ozband; תרע"ד, 1914 - ו' בניסן תשע"ב, 29 במרץ 2012) היה ראש ישיבת טלז בקליבלנד, אוהיו.

קורותיו
-------

נולד בלבנורס (Labanoras) שבליטא, בנו של הרב המקומי אליהו אוזבנד (נספה בשואה). למד בישיבה שבעיר פוניבז' הסמוכה, אצל הרב אשר קלמן בארון והרב יוסף שלמה כהנמן. לאחר מספר שנים עבר ללמוד בישיבת טלז, אצל הרב אברהם יצחק בלוך, לימים חותנו. עם פרוץ מלחמת העולם השנייה נמלט עם קבוצת תלמידי הישיבה לרוסיה ומשם לסיביר, שם שהה במשך שנות המלחמה. לאחר המלחמה התמנה כרב רשמי בווילנה. בתקופת כהונתו בווילנה סייע בהצלת פליטים יהודים ששהו בקובנה, ובהם גם בני משפחת רבו הרב אברהם יצחק בלוך שנספה בשואה. 

לאחר חצי שנה עזב את וילנה ונסע לצרפת, שם שהה עם קבוצת פליטי מלחמה יהודים. בעת שהותו בצרפת נשא את בתו של רבו הרב אברהם יצחק בלוך. לאחר נישואיו עבר לארצות הברית. עם בואו החל למסור שיעורים בישיבת טלז שהוקמה בקליבלנד על ידי דודיה של אשתו, הרב אליהו מאיר בלוך והרב חיים מרדכי קאטץ. בשנים הראשונות מסר את שיעוריו בישיבה הקטנה ולאחר מכן עבר לישיבה הגדולה. החל משנת תשל"ט מסר שיעורים כלליים בפני תלמידי הישיבה. כמו כן שימש מורה הוראה לאנשי הקהילה התורנית בקליבלנד. אשתו הקימה וניהלה את סמינר "יבנה" לבנות בקליבלנד.

בחייו לא פרסם ספרים. בני המשפחה ליקטו מחידושיו על התורה בספר "לקח דעת". כמה מתשובותיו פורסמו בכתבי עת תורניים, בהם מוריה בישראל ו"עם התורה" בארצות הברית. 

נפטר בקליבלנד בו' בניסן תשע"ב, בגיל 97, והובא לקבורה בהר המנוחות בירושלים.

משפחתו
------

בניו: 

* הרב אברהם אוזבנד - ראש ישיבת "תלמידי ישיבת טלז" בריברדייל, ניו יורק.
* הרב אליהו אוזבנד.
* הרב אליעזר אוזבנד - ר"מ בישיבת דגל התורה במונסי.
* הרב חיים מרדכי אוזבנד - ראש ישיבת עטרת שלמה בשדה חמד.

חתניו: 

* הרב דוד גולדברג - מראשי ישיבת טלז-קליבלנד.
* הרב אליהו בורשטין - ראש ישיבת "מתיבתא דלייקווד".
* הרב משה ברסלר - ר"מ בישיבת "מקדש מלך".
* הרב יצחק פינקל - ר"מ בישיבת נובומינסק בניו יורק.
* הרב בנימין שפירא.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305725005171
* LCCN: no2008009517
* WorldCat (עם LCCN): no2008-009517

 |
**Elvis Presley** הוא אלבום הבכורה של זמר הרוק אנד רול האמריקאי אלביס פרסלי. האלבום הופק על ידי חברת RCA Victor, ויצא לשווקים לראשונה במרץ 1956. האלבום הוקלט בין ה-10 בינואר 1956 עד 11 בינואר 1956 באולפני ההקלטה של חברת RCA Victor בנשוויל שבטנסי, וב-30 עד 31 בינואר באולפני ההקלטה של חברת RCA Victor בניו יורק. מספר הקלטות נוספות באלבום הוקלטו במקורן בפגישות ב-Sun Studio בממפיס שבטנסי ב-5 ביולי, ב-19 באוגוסט וב-10 בספטמבר 1954, וב-11 ביולי 1955.

האלבום כיכב במשך עשרה שבועות בצמרת מצעד אלבומי הפופ המצליחים ביותר של בילבורד במהלך שנת 1956, והיה לאלבום הרוק אנד רול הראשון בהיסטוריה שהגיע לפסגת המצעד, ולאלבום הראשון בז'אנר זה שמכר מעל למיליון פריטים. בשנת 2003 דורג האלבום במקום ה-56 ברשימת 500 האלבומים הגדולים בכל הזמנים של המגזין רולינג סטון.

האלבום היה לאלבום זהב ב-1 בנובמבר 1966, ולאלבום פלטינה ב-8 אוגוסט 2011.

קישורים חיצוניים
----------------

* ספוטיפיי Elvis Presley באתר ספוטיפיי
* MusicBrainz Elvis Presley באתר MusicBrainz
* Discogs Elvis Presley באתר Discogs
* AllMusic Elvis Presley באתר AllMusic

הערות שוליים
------------

1. ↑  "Keith Flynn's Elvis Presley Pages". RIAA. 2013. נבדק ב-17 במאי 2013. `{{cite web}}`:  (עזרה)
2. ↑  "Music News – Rolling Stone".
3. ↑  "Searchable datebase". RIAA. 2013. נבדק ב-17 במאי 2013. `{{cite web}}`:  (עזרה) Note: Enter search for "Presley, Elvis" and go to pages 1 and 36

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 2ebeec96-6ef7-3d4d-943c-0b4a2af1d7cc

 |
**שירות המשטרה הנורווגית** היא סוכנות המשטרה האזרחית הנורווגית. היא מורכבת ממנהל מרכזי של המשטרה הארצית, שבע סוכנויות עצמאיות ושנים עשר מחוזות משטרה.

זוהי הסוכנות הממשלתית הכפופה למשרד המשפטים וביטחון הציבור והיא מעסיקה 16,000 עובדים, מתוכם 8,000 שוטרים. בנוסף לסמכויות המשטרה, השירות אחראי על משמר הגבולות, חובות אזרחיות מסוימות, תיאום פעולות חיפוש והצלה, מלחמה בטרור, סיור בכבישים מהירים, ביצוע הוצאה לפועל, חקירה פלילית והעמדה לדין.

תחילת שירות המשטרה מתוארך למאה ה-13 עם מינוי השריפים הראשונים. העיר הראשונה בנורווגיה שעשתה זאת, הייתה טרונדהיים בה מונה מפקד משטרה כבר בשנת 1686, בעוד אוסלו הקימה חיל משטרה במדים בשנת 1859. מחוזות משטרה הוצגו בשנת 1894, כשהמבנה הנוכחי קיים משנת 2003.

כל מחוז משטרה מנוהל על ידי מפקד משטרה ומחולק למספר תחנות משטרה בעיירות וערים, ובמשרדי השריפים לאזורים כפריים. מושל סבאלברד משמש כמפקד המשטרה של סבאלברד. קציני משטרה נורווגיים אינם נושאים נשק חם, אך שומרים על אקדחי Heckler & Koch MP5 ואקדחי Heckler & Koch P30 בניידות הסיור. רשות התביעה של נורווגיה משולבת במשטרה באופן חלקי.

למשטרה סוכנויות עצמאיות כדוגמת:

* השירות הלאומי לחקירות פליליות
* הרשות הלאומית לחקירה ותביעת פשע כלכלי וסביבתי (Økokrim)
* שירות ההגירה הלאומי של נורווגיה
* שירות המשטרה הניידת הלאומי
* נציב הגבול הנורווגי
* שירות החומר והמחשוב של המשטרה
* מכללת אוניברסיטת משטרת נורווגיה

כמה תחומי אחריות לאומיים אחרים נמצאים בפיקוד משטרת מחוז אוסלו, כמו יחידת תגובת החירום ושני מסוקי המשטרה. שירות הביטחון של המשטרה פועל בנפרד מהנהלת המשטרה הארצית.

גלריה
-----

* שוטרים נורווגים בשנת 1908. שוטרים נורווגים בשנת 1908.
* המשרדים הראשיים של הרשות הלאומית לחקירה ותביעת פשע כלכלי וסביבתי בנורווגיה בעיר אוסלוהמשרדים הראשיים של הרשות הלאומית לחקירה ותביעת פשע כלכלי וסביבתי בנורווגיה בעיר אוסלו
* ניידת מדגם מרצדס בנץ ויטוניידת מדגם מרצדס בנץ ויטו
* רכב פיקוד משטרתי מדגם BMW X5רכב פיקוד משטרתי מדגם BMW X5
* קציני שירות המשטרה הניידת הלאומית מבצעים בקרת תנועה בכביש E18קציני שירות המשטרה הניידת הלאומית מבצעים בקרת תנועה בכביש E18
* אחד משני מסוקי Eurocopter EC135 של משטרת מחוז אוסלואחד משני מסוקי Eurocopter EC135 של משטרת מחוז אוסלו

ראו גם
------

* הליווי המשטרתי המלכותי

לקריאה נוספת
------------

* National Police Directorate (2010). "The Police in Norway" (PDF). אורכב מ-המקור (PDF) ב-17 באוגוסט 2012. נבדק ב-17 באוגוסט 2012. `{{cite web}}`:  (עזרה)

קישורים חיצוניים
----------------

ויקישיתוף מדיה וקבצים בנושא **שירות המשטרה הנורווגית** בוויקישיתוף
* 

* אתר האינטרנט הרשמי של שירות המשטרה הנורווגית (בנורווגית)

* אתר האינטרנט הרשמי של שירות המשטרה הנורווגית (באנגלית)
* שירות המשטרה הנורווגית, ברשת החברתית פייסבוק
**מילבה רולר** (בגרמנית: **Mileva Roller**‏; 18 בפברואר 1886 - 6 במאי 1949) הייתה ציירת אוסטרית בתנועת הזצסיון הווינאית.

חיים
----

מילבה סטויסלביץ' נולדה ב־18 בפברואר 1886 באינסברוק. אביה, מילוש סטויסלביץ', היה סרבי מווליקה פופינה בקרואטיה, ואמה, אדלהייד הוהנואר, הייתה מורה אוסטרית לציור על חרסינה באקדמיה לנשים בווינה. אחיה הצעיר, ראול סטויסאבלייביץ', נולד בשנת 1887 והוא הפך לטייס.

בשנת 1906 התחתנה עם האמן אלפרד רולר. שניהם היו חברים מובילים בתנועת הזצסיון הווינאי. היא, קולומן מוזר, גוסטב קלימט ויוזף הופמן עיצבו בגדים עבור עצמם ובני משפחותיהם.

חיים פרטיים
-----------

מילבה רולר, שתי נשים
לה ולאלפרד נולדו שני בנים: דיטריך (1909–2001) שהפך לרופא ואולריך (1911–1941) שהפך למעצב במה ושהיה כשומר באס אס בסטולפובו ליד קלוגה (בברית המועצות) ונהרג בסוף שנת 1941.

מילבה תוארה על ידי בריג'יט המן כ"סרבית תומכת בהתלהבות בהיטלר". כשבנה אולריך נהרג בחזית מוסקבה, כתבה ויניפרד וגנר (כלתו של ריכרד וגנר, תומכת נלהבת בהיטלר והתכתבה איתו תדיר) למילבה, אישה שלא הכירה באופן אישי:

החדשות הגיעו אלי זה עתה, אם כי אני עדיין לא מצליחה להפנים את זה, שבנך היקר מת כגיבור מולדת אביו והפיהרר אהובו. אני מרכינה את ראשי בכבוד ובשקט למה שאת, אמו, בטח עוברת ... עבורנו זה כמו לאבד בן משפחה יקר, ואובדן של אמן מחונן במיוחד. כעת חייו הצעירים התממשו: הוא האמין בפיהרר ובלאומיות כאידיאל חברתי והאמין בעתיד המולדת הגדולה. הוא היה נאמן עד מוות, ומהווה דוגמה למופת לכולנו. בהצהרה מאוחרת יותר, משפחת רולר סתרה את דעתה של ויניפרד.

מילבה רולר נפטרה בווינה ב־6 במאי 1949. היא נקברה בבית העלמין המרכזי בווינה.

מורשת
-----

עבודותיה נכללו בתערוכת City of Women: אמניות בווינה בין השנים 1900–1938 שנערכה ב -2019.

קישורים חיצוניים
----------------

ויקישיתוף מדיה וקבצים בנושא **מילבה רולר** בוויקישיתוף

הערות שוליים
------------

1. ↑  Ontdek schilder, tekenaar Mileva Roller, rkd.nl (בהולנדית)
2. ↑  Rebecca Houze, **"Textiles, Fashion, and Design Reform in Austria-Hungary Before the First World War ": Principles of Dress**, Routledge, 2017-07-05, מסת"ב 978-1-351-54687-4. (באנגלית)
3. ↑  Nachlassverzeichnis - U. Roller, data.onb.ac.at
4. ↑  Hamann, Brigitte (2005). *Winifred Wagner: A Life At The Heart of Hitler's Bayreuth*. Orlando: Harcourt Books. p. 339.
5. ↑  Statement by Prof. Dietrich Roller, March 1998 quoted in Hamann, Brigitte (2005). *Winifred Wagner: A Life At The Heart of Hitler's Bayreuth*. Orlando: Harcourt Books. p. 338n.101.

|  |  |
| --- | --- |
| בקרת זהויות עריכת הנתון בוויקינתונים | 
* GND: 139225471
* RKD: 356682
* ULAN: 500190046
* VIAF: 100518052
* WorldCat: viaf-100518052

 |
**טרנס אנתוני בויד** (באנגלית: **Terrence Anthony Boyd**; נולד ב-16 בפברואר 1991) הוא כדורגלן אמריקאי, יליד גרמניה המשחק בקבוצת פ.צ. קייזרסלאוטרן.

קריירה
------

בויד התחיל את הקריירה שלו במחלקת הנוער של הרטה ברלין, בשנת 2010 הצטרף לקבוצת המילואים. בתחילת העונה הוא היה על הספסל, אך הצליח להשתלב בקבוצה וסיים את העונה עם 13 שערים. בקיץ 2011 עבר לבורוסיה דורטמונד והצטרף לקבוצת המילואים. ב-22 באוקטובר 2011 הצטרף בויד לקבוצה הראשונה, אך לא שיחק בה אף לא משחק אחד. ב-11 ביוני 2012 חתם בראפיד וינה ל-3 שנים. ב-17 ביולי 2012 הבקיע את שער הבכורה שלו במשחק קדם-עונה (לא רשמי) בהפסד 2:1 נגד רומא. ב-21 ביולי 2012, ערך את הופעת הבכורה שלו בליגה בניצחון 0:4 נגד ווקר אינסברוק, בו הבקיע גם את שני שעריו הרשמיים הראשונים, ואף הוסיף בישול ובסיום המשחק נבחר לשחקן המצטיין. את עונתו הראשונה סיים עם 13 שערים ועזר לקבוצה לסיים במקום ה-3 שמוביל למוקדמות הליגה האירופית.

בצעירותו היה בויד חלק מנבחרות הנוער של ארצות הברית. ב-8 ביוני 2012 ערך את הופעת הבכורה שלו בנבחרת ארצות הברית נגד אנטיגואה וברבודה. בויד נכלל בסגל הרחב של הנבחרת לקראת מונדיאל 2014, אך לא נכלל בסגל הסופי.

ב-30 ביוני 2014 חתם בויד בר.ב. לייפציג מהבונדסליגה השנייה.

ב-24 בינואר 2017 חתם בדארמשטאדט 98 מתחתית הבונדסליגה עד לסיום העונה.

בינואר 2022 חתם בפ.צ. קייזרסלאוטרן.

חייו האישיים
------------

בויד, נולד בגרמניה לאם גרמניה ואב אמריקאי. זמן קצר לאחר שנולד, עברה המשפחה לקווינס, ניו יורק. אחרי כמה שנים הוריו התגרשו ובויד חזר ביחד עם אימו לגרמניה.

קישורים חיצוניים
----------------

ויקישיתוף מדיה וקבצים בנושא **טרנס בויד** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

|  |  |
| --- | --- |
| בקרת זהויות עריכת הנתון בוויקינתונים | 
* GND: 1286347297
* VIAF: 8716168230311453080008
* WorldCat (עם VIAF): 8716168230311453080008

 |
מערכת פוטיפר פרוסה בשטח
**פוטיפר** הייתה מערכת שיגור טילים שפיתוחה הושלם בימיה האחרונים של מלחמת יום הכיפורים, במפעל "מבת" של התעשייה האווירית לישראל. יעודה של המערכת היה השמדת מכ"ם סוללות טק"א של האויב על ידי נעילה על הקרינה המשודרת מהמכ"ם. המערכת הייתה הכלאה בין זחל"מים רוסיים שנלקחו שלל, לבין גרסה קרקעית של טיל אוויר-קרקע מסוג "AGM-45 שרייק". טווח הטיל המקסימלי בתצורה זו היה 11 ק"מ. מערכת זו הוכנסה לשימוש במסגרת חיל האוויר הישראלי, ביחידה 155 מיד לאחר מלחמת יום הכיפורים והייתה המערכת הקרקעית הראשונה להשמדת מטרות מכ"ם בצה"ל. אחריה פותחו מערכות הכחלילית והקלשון שגם בהן נעשה שימוש בגרסאות של הטיל AGM-45 שרייק. כל אלה יצאו סופית משירות בשנת 1979, עת הוחלפו באופן מלא על ידי מערכות "קרס".

טילי ה"פוטיפר" מעולם לא שוגרו בירי מבצעי.

ראו גם
------

* נשק מונחה
* דיכוי הגנה אווירית

קישורים חיצוניים
----------------

* נצנוץ של כחלילית, באתר חיל האוויר הישראלי.
* כחלילית בבקעת הלבנון, בטאון חיל האוויר, אפריל 1994, מס' 96 (197), עמ' 18-21. באתר "הספרייה הדיגיטאלית להיסטוריה ומורשת חיל האוויר".

הערות שוליים
------------

1. ↑  כחלילית בבקעת הלבנון, בטאון חיל האויר, אפריל 1994, מס' 96 (197), עמ' 20.
2. ↑  פרשים וינשופים - סיפורה של יחידת ההכוונה 155, עופר צידון, שנת 2023, עמ' 75. באתר "הספרייה הדיגיטאלית להיסטוריה ומורשת חיל האוויר".
**אורתוקלז** – (מיוונית "שבירה ישרה" בשל הזווית בין מישורי הפצילות) הוא מינרל השייך למשפחה של מינרלים בקבוצת הפלדספטים (פצלות השדה) המכילים אשלגן. האורתוקלז נמנה בין המינרלים החשובים ביותר שמהם בנויים סלעי היסוד.

פצלת שדה אשלגנית
----------------

קבוצת פצלות השדה שהאורתוקלז הוא חלק ממנה מכילה מינרלים טקטוסיליקטים - סיליקטים במבנה מרחבי. כמו הקוורץ, בנויים מינרלים אלה מארבעה ארבעונים, אלא שבעוד שבקוורץ כל הארבעונים בנויים מ- SiO4, בפצלת השדה מחליף אטום אלומיניום את אטום הצורן באחד הארבעונים. משום שהצורן הוא ארבע־ערכי בעוד שהאלומיניום הוא שלוש־ערכי נדרש פיצוי חשמלי. באורתוקלז הפיצוי החשמלי בא בצורת קטיון אשלגן.

קיימים בטבע שלושה פולימורפים (סוגים בעלי הרכב כימי זהה, אך בעלי מבנה שונה) של פצלות השדה המכילים אשלגן: **אורתוקלז**, סנידין ומיקרוקלין. לכולם אותה נוסחת מבנה כימי: KAlSi3O8, והם מכונים באנגלית בשם הכללי K-Spar (הסימון הכימי לאשלגן וקיצור המילה האנגלית לפצלת השדה Feldspar). האבחנה בין הפולימורפים בלי מכשור מעבדה, כדוגמת סריקה באמצעות קרני רנטגן, אינה פשוטה. המיקרוקלין יכול להופיע לעיתים בגוון ירוק (מינרל המכונה אמאזוניט) ולעיתים מופיעה בו תופעה של גבישים תאומים בצורת לוחיות מקבילות, אבל האמצעי המזהה הכמעט יחיד הוא המסלע בו מוצאים את המינרל. מכיוון שכל אחד מהסוגים מתגבש בטמפרטורה אחרת הסלע שייווצר יהיה שונה. הסנידין מתגבש בחום גבוה של מעל ל-900°C, ולכן מופיע בסלעים שנוצרו תוך כדי התקררות מהירה, בעיקר בסלעים וולקניים פלסיים כדוגמת אובסידיאן, ריוליט וטרכיט. האורתוקלז מתגבש בחום שבין 900°C ל-500°C, ומופיע בסלעים שהתקררו לאט יותר כדוגמת גרניט וסיאניט. המיקרוקלין מתגבש בטמפרטורות של כ-400°C ומטה ומופיע בסלעים שהתקררו לאט כמו גרניט סיאניט ובפגמטיטים.

משום שהסנידין מתגבש בטמפרטורות גבוהות, קיימת רמת אי סדר גבוהה בצורת הסידור של אטומי הצורן והאלומיניום, והתוצאה - התגבשות במערכת גבישית המונוקלינית. רמת הסדר עולה באורתוקלז, המתגבש אף הוא במערכת הגבישית המונו קלינית. ברמת הטמפרטורות הנמוכות מתגבש סוג מיוחד של אורתוקלז הקרוי אדולריה שהמבנה שלו מסודר יותר. המיקרוקלין, המתגבש בטמפרטורות הנמוכות אף יותר, ולכן רמת הסדר בו היא הגבוהה ביותר, מתגבש במבנה הטריקליני שהוא בעל הסימטריה הנמוכה יותר.

תפוצה ושימוש
------------

בישראל ניתן למצוא אורתוקלז בסלעי הגרניט של אזור אילת.

באורתוקלז נעשה שימוש בתעשיית החרסינה וכרכיב באבקת ליטוש.

אדולריה, סוג מיוחד של אורתוקלז, מפגין תופעה אופטית מיוחדת של ברק בגוונים שונים בשל תכלילים של פצלות שדה שונות. אבן מסוג זה (בייחוד בגוון כחלחל) מכונה אבן ירח, מבוקשת כאבן חן, ונעשה בה שימוש בתעשיית התכשיטים. בארצות הברית, באוסטרליה ובתאילנד אבן ירח היא אבן ההולדת התחליפית של חודש יוני.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אורתוקלז** |

* אורתוקלז באתר webmineral
* אורתוקלז, באתר אנציקלופדיה בריטניקה (באנגלית)

הערות שוליים
------------

1. ↑  זו אינה טעות, רמת סדר גבוהה יותר יוצרת מבנה פחות סימטרי.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12496135c (data)

 |
**הקולג' לכימיה באוניברסיטת קליפורניה בברקלי** (באנגלית: **UC Berkeley College of Chemistry**) הוא אחד מארבעה עשר בתי הספר והמכללות באוניברסיטת קליפורניה בברקלי. הקולג' מאכלס את המחלקה לכימיה והמחלקה להנדסה כימית. מלחקות אלו נחשבות לטובות בעולם. הסגל ובוגרי הקולג' זכו ב-18 פרסי נובל, 9 פרסי וולף ו-11 מדליות לאומיות למדעים. הקולג' מציע מסלולים לתואר ראשון בכימיה, הנדסה כימית וביולוגיה כימית. ישנם גם מסלולים להנדסה כימית, הנדסת חומרים והנדסה גרעינית. התוכניות התואר השני שלה מקנות תוארי MS ו-Ph.D.

הסגל והחוקרים במכללה הקשורים למעבדה הלאומית לורנס ברקלי אחראים לגילוי שישה עשר יסודות ובהם ברקליום, קליפורניום וסיבורגיום (הקרוי על שם בוגר הקולג' וחתן פרס נובל לכימיה גלן תיאודור סיבורג).

אף על פי שאוניברסיטת ברקלי החלה להציע קורסים בכימיה ב-1869, המכללה הוקמה רשמית רק ב-1872, והעניקה את הדוקטורט הראשון שלה. בשנת 1885 לג'ון מקססון סטילמן. סטילמן הוא זה שייסד מאוחר יותר את המחלקה לכימיה באוניברסיטת סטנפורד. חטיבה להנדסה כימית הוקמה ב-1946, והפכה למחלקה ב-1957. המחלקה להנדסה כימית שינתה את שמה להנדסה כימית וביו-מולקולרית בשנת 2010 כדי לשקף את השאיפות המחקריות.

סטודנטים וסגל
-------------

הקולג' נחשב לגדול במיוחד בתחומו, וכולל סגל של 96 פרופסורים, חוקרים ומרצים ו-963 סטודנטים לתואר ראשון, 539 לתארים מתקדמים ו-123 פוסט-דוקטורנטים. באביב 2021 העניקה המכללה 187 תארים לתואר ראשון ו-93 תארים מתקדמים. הסגל כולל חתן פרס נובל, שנים עשר חברים באקדמיה הלאומית להנדסה, 37 חברים באקדמיה הלאומית למדעים ו-34 חברים באקדמיה האמריקאית לאמנויות ולמדעים.

קישורים חיצוניים
----------------

ויקישיתוף מדיה וקבצים בנושא **הקולג' לכימיה באוניברסיטת קליפורניה בברקלי** בוויקישיתוף
* אתר האינטרנט הרשמי של הקולג' לכימיה באוניברסיטת קליפורניה בברקלי
* הקולג' לכימיה באוניברסיטת קליפורניה בברקלי, ברשת החברתית פייסבוק

* הקולג' לכימיה באוניברסיטת קליפורניה בברקלי, ברשת החברתית אקס (טוויטר)

* הקולג' לכימיה באוניברסיטת קליפורניה בברקלי, ברשת החברתית אינסטגרם

הערות שוליים
------------

1. ↑  "The Department of Chemistry | College of Chemistry". *chemistry.berkeley.edu*.
2. ↑  "The Department of Chemical & Biomolecular Engineering | College of Chemistry". *chemistry.berkeley.edu*.
3. ↑  "Major Awards & Honors | College of Chemistry". *chemistry.berkeley.edu*.
4. ↑  "#16elements: Berkeley Lab and the Periodic Table". *News Center*. 2019-01-28. נבדק ב-2020-07-10.
5. ↑  "Endowed Chairs and Professorships". *chemistry.berkeley.edu*.
**גוסטב ניהולם** (בשוודית: **Gustaf Nyholm**‏; 27 בינואר 1880 – 12 בספטמבר 1957) היה שחמטאי שוודי, אלוף שוודיה בשחמט שבע פעמים (בין השנים 1917–1923) ואלוף ארצות הצפון בשנת 1917.

ניהולם, יליד סטוקהולם, הגיע למקום השישי בתחרות קופנהגן בשנת 1907 (בה ניצח פאול לאונהרדט). בשנת 1909 הוא הגיע למקום השני, אחרי יואל פרידליזיוס, בתחרות גטבורג, האליפות השביעית של ארצות הצפון. בשנת 1912 הגיע ניהולם למקום ה-11 בתחרות סטוקהולם, האליפות השמינית של ארצות הצפון (ניצח: אלכסנדר אלכין). בשנת 1916 הוא חלק מקום 6-7 בתחרות קופנהגן, האליפות התשיעית של ארצות הצפון (ניצח: פאול יונר). בשנת 1917 ניצח ניהולם באליפות העשירית של ארצות הצפון שהתקיימה באוסלו. בשנת 1919 חלק מקום 7-8 בתחרות גטבורג (האליפות האחת עשרה של ארצות הצפון, בה ניצחו: רודולף שפילמן ואנטון אולסון).

ניהולם שיחק בנבחרתה האולימפית של שוודיה באולימפיאדת השחמט 1927, האולימפיאדה הראשונה שהתקיימה בלונדון, בלוח השני השיג תוצאה של +3 -8 =4 (+ ניצחונות – הפסדים = תוצאות תיקו).

קישורים חיצוניים
----------------

ויקישיתוף מדיה וקבצים בנושא **גוסטב ניהולם** בוויקישיתוף

* גוסטב ניהולם, באתר צ'סגיימס (באנגלית)
* אומדן מד הכושר של ניהולם
* מידע כללי

הערות שוליים
------------

1. ↑  Campionati nazionali della Svezia
2. ↑  1st Chess Olympiad: London 1927, Sweden, באתר OlimpBase
**מריו אבדו בניטס** (בספרדית: **Mario Abdo Benítez**; נולד ב-10 בנובמבר 1971) הוא פוליטיקאי ואיש עסקים אשר כיהן כנשיא פרגוואי החל מאוגוסט 2018 ועד אוגוסט 2023.

ביוגרפיה
--------

מריו ("מריטו") אבדו בניטס הבן נולד ב-1971 באסונסיון, והוא בנו של מריו אבדו בניטס האב, שכיהן כמזכירו האישי של הדיקטטור ונשיא פרגוואי אלפרדו סטרסנר ונכד למהגר ערבי מלבנון. אמו היא רות (מנון) בניטס פרייר. הסב מצד האב, רדואן עבדו, מאוחר יותר חואן אבדו, הגיע לפרגוואי בשנת 1910 ועסק במסחר.
לאחר הדחתו של סטרוסנר, יצאה משפחתו לגלות בארצות הברית שם השלים את לימודי התיכון. בשובו לפרגוואי התגייס לצבא והוכשר כצנחן וכקצין מילואים. ב-1995 סיים תואר ראשון בשיווק באוניברסיטת טייקו פוסט שבארצות הברית. בשנים 1997–2012 שימש מנהל בחברת לוגיסטיקה ובשנים 1998–2012 שימש שותף מנהל בחברת בנייה וייצור חומרי בנייה.

### קריירה פוליטית

אבדו בניטס הוא חבר במפלגת קולורדו השמרנית וכיהן כסגן נשיא המפלגה. ב-2013 נבחר לסנאט של פרגוואי וכיהן כנשיא הסנאט מיולי 2015 עד יוני 2016. באפריל 2018 נבחר לנשיא המדינה. הוא נכנס לתפקידו באוגוסט 2018.

פחות מחודש לאחר כניסתו לתפקיד הורה אבדו בניטס על ביטול החלטת קודמו ובן מפלגתו הוראסיו קארטס על העברת שגרירות פרגוואי בישראל מתל אביב לירושלים, ובעקבות כך החל משבר דיפלומטי בין פרגוואי לישראל.

### חייו הפרטיים

אבדו התחתן פעמיים. מנישואיו הראשונים לפטימה מריה דיאס בנסה, נולדו שניים מבניו - מריו וסנטיאגו.. אשתו השנייה החל מ-2007 היא סילבנה לופס מוריירה בו, אחיינית של הקבלן הבניין האמיד ניקולס בו פארודי. לזוג בן אחד משותף, מאוריסיו.

קישורים חיצוניים
----------------

ויקישיתוף מדיה וקבצים בנושא **מריו אבדו בניטס** בוויקישיתוף
* מריו אבדו בניטס, ברשת החברתית פייסבוק
* מריו אבדו בניטס, ברשת החברתית אקס (טוויטר)
* ביוגרפיה באתר הרשמי

הערות שוליים
------------

1. ↑  ב-1989, כתבה בעיתון Ultima Hora
2. ↑  איתמר אייכנר וסוכנויות הידיעות, פרגוואי הודיעה על החזרת השגרירות לת"א; נתניהו סוגר את השגרירות, באתר ynet, 5 בספטמבר 2018

|  |  |
| --- | --- |
| בקרת זהויות עריכת הנתון בוויקינתונים | 
* GND: 1156539420
* VIAF: 7147152503023210800000
* WorldCat (עם VIAF): 7147152503023210800000

 |
קבר אח'אנגן, שם קבורה אחותה של גוהארשאד, גוהאר-תאג'. קבר זה מהווה דוגמה יפה לאדריכלות של עידן השושלת הטימורית בפרס.
**גוהרשאד בגום** (בפרסית: **گوهرشاد**; תעתיק לאנגלית: **Gowharšād** או **Gawharshād**; משמעות שמה היא "תכשיט משמח" או "תכשיט נוצץ"; נפטרה ב-19 ביולי 1457) הייתה אשתו של שאה-רוח' מירזא, קיסר האימפריה הטימורית של הראת, אשר שוכנת כיום באפגניסטן.

חייה
----

היא הייתה בתו של ע'יאת' א-דין טרח'אן, אציל חשוב ומשפיע בתקופת שלטונו של טימור. על פי מסורות משפחתיות, התואר "טרח'אן" ניתן למשפחה על ידי ג'ינגיס חאן, באופן אישי.

### נישואיה

גוהרשאד נישאה לשאה-רוח', ככל הנראה בשנת 1388, ובוודאות דיי משכנעת, לפני 1394, כאשר נולד בנם, המתמטיקאי והאסטרונום הפרסי, אולוג בג. היו אלה נישואים מוצלחים, זאת לפי הבלדות המקומיות של הראת ששוררו על אהבתו של שאה-רוח' אליה. אך ידוע מעט על ארבעים שנותיהם הראשונות יחד, פרט לדברים הנוגעים למפעלי הבנייה המשותפים לה ולבעלה.

יחד עם אחיה, שהתמנו לתפקידים מנהליים בחצר השלטון הטימורי שבהראת, גוהרשאד שיחקה תפקיד חשוב מאוד, עוד בזמן מוקדם מאוד במהלך ההיסטוריה הטימורית. בשנת 1405 היא העבירה את בירת שושלת טימור מסמרקנד להראת.

גוהרשאד מילאה תפקיד מסייע רב חשיבות בבניית מתחם המוסלה, אשר שוכן בהראת.

תחת חסותה של גווהרשאד עלתה חשיבותן של השפה והתרבות הפרסית, בכך שהיא שילבה אותן כמרכיב ראשי ועיקרי בתקופת שלטונה של השושלת הטימורית. היא ובעלה הובילו מהפכה תרבותית באמצעות החסות הנרחבת שהם פרשו על האמנויות, תוך שהם מושכים לחצרם השלטונית, אמנים, אדריכלים, פילוסופים ומשוררים, שהוכרו כיום בין המהוללים בעולם, למשל המשורר והמיסטיקן הפרסי, ג'אמי. רבות מן הדוגמאות המעודנות והיפות של המבנים שנבנו בתקופה הטימורית, נותרו על כנן בהראת, גם בימינו.

### שנות חייה המאוחרות

לאחר מות בעלה, ב-1447, גוהרשאד החלה להכווין ולהכין את נכדה המועדף לעלייה לכס השלטון. במשך כעשר שנים, היא הפכה לשליטה בפועל של אימפריה שגבולותיה השתרעו מנהר החידקל אשר בעיראק, עד לגבולות סין. בהגיעה לגיל שמונים ויותר, היא הוצאה להורג, בפקודתו של סולטאן אבו סעיד, בתאריך 19 ביולי 1457.

לפי האגדה, גוהרשאד שהתה פעם במסגד ובמדרסה בעיר הראת, כשהיא מלווה ב-200 נשים, זאת לאחר שהמסגד והמדרסה פונו מגברים. אולם למרות זאת, גבר צעיר אחד נשאר במסגד ונרדם בתאו. הוא ואחת מן המלוות התרועעו ובילו יחד בניגוד להוראות. כאשר גוהרשאד גילתה זאת, היא הורתה שכל 200 הנשים שליוו אותה יינשאו לסטודנטים.

מקום קבורתה ומורשתה
-------------------

קבר גווהרשאד שבהראת
קברה של גוהרשאד שוכן סמוך למדרסה שהקימה; המינארט מהווה שריד לכך ונמצא במקום עד לימינו. אוניברסיטה לנשים בקאבול, בירת אפגניסטן של היום, אשר נפתחה בשנת 2003, נושאת את השם גוהרשאד. לגווהרשאד מיוחסת בנייתו של המסגד המפורסם הקרוי על שמה, מסגד גוהרשאד, אשר נבנה בעיר משהד שבחבל ח'וראסאן, ב-1418. קבר אחותה, גווהר-תאג', שוכן אף הוא בחבל ח'וראסאן.

קישורים חיצוניים
----------------

ויקישיתוף מדיה וקבצים בנושא **גוהרשאד בגום** בוויקישיתוף

הערות שוליים
------------

1. 1 2  Byron, Robert (1982). The Road to Oxiana. Oxford University Press. p. 220.מסת"ב 9780195030679
2. ↑  Taliban, by Ahmed Rashid, Yale University Press 2001, p. 112f.

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2016051576
* TDVİA: gevher-sad
* VIAF: 13147662955460551299
* WorldCat (עם VIAF): 13147662955460551299

 |
**רובין לה נורמן** (בצרפתית: **Robin Le Normand**; נולד ב-11 בנובמבר 1996 בפאבו שבצרפת) הוא כדורגלן צרפתי - ספרדי המשחק בעמדת הבלם בקבוצת ריאל סוסיאדד מלה ליגה ובנבחרת ספרד.

קריירת מועדונים
---------------

לה נורמן גדל במחלקת הנוער של ברסט, ובשנת 2013 החל לשחק בקבוצת המילואים של המועדון. ב-15 באפריל 2016 ערך את הופעתו היחידה במדי הקבוצה הראשונה של המועדון, בהפסד 1–2 לסושו במסגרת המחזור ה-34 בליגת המשנה הצרפתית לעונת 2015/2016.

ב-5 ביולי 2016 חתם לה נורמן בריאל סוסיאדד מלה ליגה, והחל לשחק בקבוצת המילואים של המועדון. ב-2 בדצמבר 2018 ערך את הופעת הבכורה שלו בקבוצה הראשונה של המועדון, בהפסד 0–1 לריאל בטיס במסגרת המחזור ה-14 בליגה לעונת 2018/2019.

קישורים חיצוניים
----------------

ויקישיתוף מדיה וקבצים בנושא **רובין לה נורמן** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Robin Le Normand, Sanse's new incorporation באתר הרשמי של ריאל סוסיאדד, 5 ביולי 2016 (באנגלית)
**סוכנות החקירות הפליליות** (בספרדית: **Agencia de Investigación Criminal**) הייתה גוף חקירות של משרד התובע הכללי במקסיקו. מטרתה הייתה תכנון, תיאום, ביצוע, פיקוח והערכה של פעולות למאבק בפשיעה תוך שימוש במודיעין ושירותים מדעיים וזיהוי פלילי התומכים בחקירת פשעים. סוכנות החקירות הפליליות פעלה בצמוד למשטרה הפדרלית המיניסטריאלית ושיתפה פעולה עם אינטרפול. 

סוכנות החקירות הפליליות הוקמה בצו נשיא מקסיקו ב-25 בספטמבר 2013 והחלה לפעול ב-26 בספטמבר של אותה שנה. בספטמבר 2016 התפטר ראש הסוכנות, תומאס סרון, לאחר שהואשם בסילוף ראיות במסגרת תיק חקירת חטיפת הסטודנטים באיגואלה, מה שסיבך את הסוכנות במחלוקת והוביל לפירוקה בנובמבר 2018, חמש שנים בלבד לאחר הקמתה. היא הוחלפה במחלקה לתיאום שיטות חקירה (Coordinación de Métodos de Investigación), שהוקמה בלשכת התובע הכללי.

ראשי הסוכנות
------------

| # | תחת הנשיא | תחילת כהונה | סוף כהונה | שם |
| --- | --- | --- | --- | --- |
| **1** | אנריקה פניה נייטו | 27 באוגוסט 2014 | 14 בספטמבר 2016 | תומאס סרון |
| **2** | 9 בנובמבר 2016 | 30 בנובמבר 2018 | עומאר גרסיה ארפוץ' |
|

קישורים חיצוניים
----------------

* 

* אתר האינטרנט הרשמי של סוכנות החקירות הפליליות
הבריכה האקולוגית ופרחי המים
**גן בעברית** הוא פארק עירוני וגן ציבורי בראשון לציון שבישראל. הגן ממוקם בקצה הצפון-מזרחי של העיר, סמוך למחנה צריפין וליד שכונת רביבים. הגן הוקם ב-2013 ונחנך ב-14 באוקטובר 2013 על ידי ראש העיר דוב צור.

תיאור
-----

גן בעברית הוא פארק עירוני רחב-ידיים וגן נושא המבוסס על השפה העברית, שחודשה ופותחה באופן ניכר בראשון לציון על ידי אליעזר בן-יהודה וסגל המורים של בית ספר חביב. שטח הגן כ-68 דונם.

הפארק כולל מדשאות, מתקני שעשוע לילדים (רובם מקורים בסככה), מתקני כושר, מזרקות, סככות, שבילי אופניים, שבילי החלקה אתגריים ובריכה אקולוגית גדולה ובה צמחי מים, נימפאות ודגים. באזור המדשאות והשבילים נטועים עצי דקל. בחלק המזרחי של הפארק עצי אקליפטוס המספקים צל ואזור המיועד לפיקניקים. בגן מספר מבנים שנשארו מהמחנה הצבאי, בהם מספר ביתנים וצריפים וכן מספר האנגרים וסככות ששולבו בעיצוב הגן.

לצד זה כולל הגן מתקנים מיוחדים המוקדשים לשפה העברית: מזרקות עם אותיות בעברית, סככות שעליהן פתחים בדמות שירים של משוררים עבריים ידועים דוגמת רחל המשוררת, נתן זך, יורם טהר-לב ועוד - והן יוצרות צל של השירים על המדרכה, "גבעת אלפון" - גבעה עם אותיות שעליהן אפשר לטפס ואז לרדת במגלשה, מתקן עם קוביות מסתובבות המאפשר ליצור צירופי מילים ומשפטים, לוח קלאס המורכב מאותיות ומאפשר לילדים להרכיב מילים, קיר קשקוש ובו לוח וגיר, מבוך שבו ההתקדמות נעשית באמצעות השלמת משפטים וניבים בעברית וכן שדרה עם צמחים לפי סדר האלפבית.

בצפון הגן מגרשי ספורט למשחקי כדור, אך אלו סגורים עד להעתקת קו מתח גבוה שעובר מעליהם. לצד הגן ישנה חניה לכלי רכב בתשלום.

היסטוריה
--------

הגן הוקם ביוזמת ראש העיר דוב צור במסגרת תוכנית פיתוח של מזרח העיר. את הגן תכנן משרד אדריכלי הנוף ברוידא-מעוז. הגן הוקם על שטח של 68 דונם שפינה צה"ל והיה שייך בעבר למחנה הצבאי צריפין. חלק מהסככות של המחנה, שבהן חנו כלי רכב, הושארו בפארק. עלות הקמת הפארק נאמדה ב-35 מיליון שקלים חדשים. הפארק נחנך ב-14 באוקטובר 2013, אף על פי שלא הושלם עד הסוף. באותו שבוע הומלץ הפארק על ידי דובי זכאי מעיתון מעריב וזכה למבקרים רבים. באמצע דצמבר נהרסו מספר מתקנים בגן כתוצאה מהסופה במזרח התיכון (2013). בעקבות בדיקות קרינה שהתבצעו בגן בראשית 2014 נסגרו מגרשי הספורט שבחלקו הצפוני, והם צפויים להיפתח מחדש רק לאחר שיועתק קו המתח הגבוה שעובר מעליהם.

גלריה
-----

* הבריכה האקולוגיתהבריכה האקולוגית
* גבעת אלפוןגבעת אלפון
* סככות שירים אור וצלסככות שירים אור וצל
* לוח השרבוטיםלוח השרבוטים
* גן בעברית במהופך, מקבל משמעות כשהאותיות משתקפות במיםגן בעברית במהופך, מקבל משמעות כשהאותיות משתקפות במים

ראו גם
------

שולחן תפזורת אותיות
* גן המושבה
* גן המוזיקה

לקריאה נוספת
------------

* עליזה ברוידא, "עוברים לאזרחי: שטח ממחנה צריפין הופך לגן ציבורי המוקדש לשפה העברית", **אדריכלות נוף** גיליון 48, 2013, עמ' 11-14

קישורים חיצוניים
----------------

ויקישיתוף מדיה וקבצים בנושא **גן בעברית** בוויקישיתוף
* שני פארקים חדשים ומיוחדים: גן בעברית וגן המוזיקה, באתר עיריית ראשון לציון
* נעמה ריבה, שיעור בעברית ובמוזיקה: ראשל"צ משיקה 2 פארקים במזרח העיר, באתר Xnet‏, 4 בנובמבר 2013
* תמונות מגן בעברית בפליקר
* גן בעברית באתר ברוידא-מעוז אדריכלות נוף, מתכנני הגן

הערות שוליים
------------

1. ↑  אביגיל קדם, "לא משחקים", **ידיעות ראשון**, 15 באוגוסט 2014, עמ' 30.
**מחוז אייקוצ'ו** (בספרדית: **Departamento de Ayacucho**) הוא אחד מ-25 מחוזות פרו, בדרום-מרכז המדינה, ובירתו היא העיר אייקוצ'ו. שטח המחוז הוא 43,814 קמ"ר, ואוכלוסייתו 619,522 תושבים (נכון ל-2005). המחוז מחולק ל-11 פרובינציות ול-111 נפות (distritos).

האזור ברובו הררי, כשרכס הרי האנדים עובר בתוך שטחו. הנקודה הגבוהה ביותר במחוז היא פסגת הר הגעש "סרה סרה" (5,505 מטר מעל גובה פני הים).

במהלך מסעי הטרור של ארגון הנתיב הזוהר נפגע המחוז פעמים רבות. ב-2005 נערך משאל עם בקרב תושבי המחוז, לבחון את איחוד המחוז עם המחוזות איקה ומחוז ואנקבליקה, אולם ההצעה נדחתה.
רעידת אדמה בעוצמה של 6.9 בסולם מגניטודה לפי מומנט הכתה בדרום-מזרח המחוז ב-24 באוגוסט 2014. עשרות בניינים נפגעו, אך רק אנשים בודדים נפצעו.

קישורים חיצוניים
----------------

ויקישיתוף מדיה וקבצים בנושא **מחוז אייקוצ'ו** בוויקישיתוף
* 

* אתר האינטרנט הרשמי של מחוז אייקוצ'ו
* מחוז אייקוצ'ו, ברשת החברתית פייסבוק

הערות שוליים
------------

1. ↑  הודעת הסקר הגאולוגי של ארצות הברית

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 6f444248-ee78-4477-b14e-a083ecfe33a7

 |
מרצישור פשוט
מרטניצה קשור לעץ פרי בפריחה, בבולגריה
**מְרְצִישוׂר** (ברומנית: **Mărţişor** (מידע • עזרה)) הוא חג אביב רומני מסורתי הנחוג בתאריך 1 במרץ בכל שנה.

מרצישור הוא חג המסמל את המעבר מחורף לאביב, ניצחון הטוב על הרע וכדומה. מקובל לתת בחג זה מתנות קטנות לבנות ולנשים בכל הגילאים. המתנה המקובלת היא קישוט קטן הקשור בשרוך בצבעים אדום ולבן (האדום מסמל את האביב והלבן מסמל את החורף). בשווקים יש מבחר עצום של קישוטים כאלה, הקרויים "**מרצישור**", בדומה לשיווק כרטיסי הברכה לשנה החדשה שהיו מקובלים בישראל לפני שנים.
קיימת אמונה שענידת הקישוטים, בעיקר של השרוכים האדומים-לבנים, היא סגולה למזל טוב.

פרט למרצישור, מקובל לתת במתנה גם צרור קטן של פרחי אביב, מיוחד
**גיוצ'ל** (ghiocel) (באנגלית snowdrop),

(Galanthus nivalis), מין פרח לבן, הפרח הראשון המופיע עם תחילת הפשרת השלגים.

החג מרצישור מקובל באזורים נוספים של חצי האי הבלקני, באזורים שאוכלסו בימי קדם על ידי שבטים תראקים ואילירים - בבולגריה השכנה שם הוא קרוי **מרטניצה** (Мартеница) עם אותה המשמעות, כמו כן במקדוניה ואלבניה. על פי ממצאים ארכאולוגיים מסוימים יש שסבורים כי החג תועד כבר לפני אלפי שנים, בתקופת הגטים/דאקים או התראקים.

שם החג, ברומנית ובבולגרית, בא כמובן משמו של החודש מרץ, שמקורו בשם האל מרס, אל המלחמה הרומי שהיה בו זמנית גם אל בעל תפקיד בפוריות, בחקלאות ובתחיית הטבע. מרצישור הוא מילת הקטנה למרץ או מרס.

קישורים חיצוניים
----------------

ויקישיתוף מדיה וקבצים בנושא **מרצישור** בוויקישיתוף
* crestinortodox.ro - מסורת המרצישור ברומנית
מקרה 1: כל החלוקות פנימיות
מקרה 2: שתיים מהחלוקות חיצוניות
**משפט צ'בה** הוא משפט יסודי בגאומטריה האוקלידית, הנותן תנאי לכך ששלושה קטעים היוצאים מקודקודי משולש ייפגשו בנקודה משותפת. 
היינו: במשולש ABC, אם בוחרים נקודות F,D,E על הצלעות AB,BC,CA (או המשכיהן) בהתאמה, אז הקטעים AD, BE ו-CF נפגשים בנקודה אם ורק אם מכפלת יחסי החלוקה {\displaystyle {\frac {AF}{FB}}\cdot {\frac {BD}{CD}}\cdot {\frac {CE}{EA}}} שווה ל-1. לצורך זה יחס החלוקה מחושב עם סימן; המשפט נכון גם לגבי חלוקה חיצונית, כאשר היחס שלילי. 

ניסוח נוסף של המשפט מספק תנאי שקול המכונה "**משפט צ'בה הזוויתי**": {\displaystyle {\frac {\sin \angle BAD}{\sin \angle CAD}}\cdot {\frac {\sin \angle ACF}{\sin \angle BCF}}\cdot {\frac {\sin \angle CBE}{\sin \angle ABE}}=1.}. ניתן להוכיח שהניסוחים שקולים בעזרת שימוש במשפט הסינוסים.

משפטים ידועים על נקודות מיוחדות של משולש הם מסקנות ממשפט צ'בה:

* העובדה ששלושת התיכונים במשולש נפגשים בנקודה היא מקרה פרטי, שבו כל היחסים שווים לאחד.
* העובדה ששלושת חוצי הזוויות במשולש נפגשים בנקודה נובעת ממשפט צ'בה באמצעות משפט חוצה הזווית (חוצה זווית מחלק את הצלע שמול הזווית ביחס ששווה ליחס בין שוקי הזווית).
* העובדה ששלושת הגבהים במשולש נפגשים בנקודה נובעת ממשפט צ'בה שכן היחס שבו מחלק הגובה את הצלע אליה הוא מורד שווה ליחס הטנגנסים של הזוויות האחרות במשולש.

שלשה של נקודות F,D,E כמתואר במשפט נקראת **שלשת צ'בה**. לדוגמה, אמצעי הצלעות מהווים שלשת צ'בה (זהו המשפט על מפגש התיכונים בנקודה). גם נקודות ההשקה של המעגל החסום מהוות שלשת צ'בה (מפגש הקטעים האלה נקרא נקודת גרגון (אנ') של המשולש).

הוכחה
-----

יש למשפט כמה וכמה הוכחות גאומטריות, אבל ההוכחה בשיטות של גאומטריה אנליטית היא כנראה הפשוטה מכולן. מכיוון שהנקודות A,B,C אינן על קו ישר אחד, כל נקודה במישור, ובפרט O (ראו ציור) היא ממוצע משוקלל שלהן, כלומר, קיימים משקלים {\displaystyle \ \alpha ,\beta ,\gamma }, שסכומם 1, כך שמתקיים: {\displaystyle \ \alpha A+\beta B+\gamma C=O}.

מכיוון שהנקודה D נמצאת על ישר אחד עם O ו-A, ועל ישר אחר עם B ו-C, מתקיים: {\displaystyle D={\frac {\beta }{\beta +\gamma }}B+{\frac {\gamma }{\beta +\gamma }}C}. לכן {\displaystyle {\frac {BD}{CD}}={\frac {\gamma }{\beta }}}, ובאופן דומה, {\displaystyle {\frac {AF}{FB}}={\frac {\beta }{\alpha }}}, ו-{\displaystyle {\frac {CE}{EA}}={\frac {\alpha }{\gamma }}}. כלומר, טענת המשפט היא ש- {\displaystyle {\frac {\beta }{\alpha }}\cdot {\frac {\gamma }{\beta }}\cdot {\frac {\alpha }{\gamma }}=1}, והטענה הזו טריוויאלית.

ראו גם
------

* משפט מנלאוס

קישורים חיצוניים
----------------

ויקישיתוף מדיה וקבצים בנושא **משפט צ'בה** בוויקישיתוף
* הוכחה אינטראקטיבית למשפט צ'בה
* הוכחות והכללות למשפט צ'בה
* משפט צ'בה - ניסוח טריגונומטרי
* משפט צ'בה, באתר MathWorld (באנגלית)
* משפט צ'בה, באתר אנציקלופדיה בריטניקה (באנגלית)
**יחידת השוטרות** הייתה יחידה משטרתית, שהוקמה במחוז תל אביב של משטרת ישראל, כדי להתגבר על בעיות התנועה בדרכי העיר. מקים היחידה היה מפקד המחוז, ניצב עמוס בן-גוריון, שחזר מביקור באנגליה, שם ראה שוטרות בריטיות בפעולה.

בוגרות קורס שוטרות הסיור הראשון, בפיקוד מפקח לאה גפני. באדיבות לאה גפני. אוסף בית מורשת משטרת ישראל
בשנת 1960 החליט המפקח הכללי של משטרת ישראל, יוסף נחמיאס, לאמץ את הצעתו של בן-גוריון, ולהתחיל לגייס נשים לתפקידים מבצעיים. המניעים להחלטה היו הצורך בתוספת כוח-אדם למשטרה, כמו גם השאיפה לשפר את איכות המתגייסים אליה.

נחמיאס מינה את מפקח לאה גפני (אז לוי), שהייתה אז ראש לשכת ראש אגף המנהלה במשטרה, לגייס ולהכשיר את השוטרות הראשונות. בין נובמבר 1960 למרץ 1961, פיקדה גפני על קורס השוטרות המבצעי הראשון, שנערך בבית הספר הארציע של משטרת ישראל, ליד קריית אתא. את הקורס סיימו בהצלחה 24 בוגרות.

מאחר שגפני העדיפה לשוב לתפקידה במטה הארצי, ולא לפקד על השוטרות בשטח, פנתה המשטרה לחפש אחר קצינה מתאימה בצה"ל. מנהל הסגל בצה"ל המליץ על נעמי שדמי, קצינה בחיל נשים, כמתאימה לפקד על יחידת השוטרות החדשה, והיא הסכימה לקבל את התפקיד. שדמי התגייסה למשטרה וקבלה דרגת מפקח.

נעמי שדמי, מפקדת יחידת השוטרות
בתחילה שירתו השוטרות בזוגות בפיקוח על התנועה. שדמי דאגה לצייד אותן במדים מתאימים, בהם כובע הולם ונעליים נשיות נוחות ותיקים נוחים לצורך מילוי תפקידן. במשך הזמן הן הורשו לנוע בקטנועים ובניידות.

לוחית זיכרון לשוטרת יונה קוממי ברחוב השוטרת ברמת גן
אחת משוטרות היחידה, יונה קוממי, נפלה ב-29 באוגוסט 1965 תוך מילוי תפקידה, כשרדפה אחרי רוצח חמוש ונרצחה על ידו. על פועלה, עוטרה קוממי בעיטור הגבורה.

קישורים חיצוניים
----------------

* סרטונים הבלתי חשובים - יחידת השוטרות - פרק 2, באתר כאן – תאגיד השידור הישראלי, 6 ביולי 2021
* ישי פורת, הלכה לעולמה ניצולת השואה שייסדה את שירות הנשים במשטרה, באתר ynet, 1 במאי 2019
* צפורה שחורי-רובין, ‏שיטור ומגדר: כניסתן של נשים למשטרת ישראל, 1948–1981, **קתדרה** 164, תמוז תשע"ז
* הילכו שתיים יחד? סיפורן של השוטרות בישראל, הרצאת שלומי שטרית בערוץ בית מורשת משטרת ישראל באתר יוטיוב

הערות שוליים
------------

1. ↑  שלומי שטרית, "הילכו שתיים יחד? סיפורן של השוטרות בישראל", ערוץ היוטיוב של בית מורשת משטרת ישראל
**האביטאט 67'** (Habitat '67) הוא שמו של פרויקט מגורים במונטריאול, קוויבק, קנדה. קומפלקס המגורים נבנה במסגרת תערוכת אקספו 67' שנערכה בעיר והוא תוכנן על ידי האדריכל הישראלי-קנדי משה ספדיה. המבנה, שהתחיל כפרויקט הגמר של לימודיו של ספדיה באוניברסיטת מקגיל הוא מבנה ברוטליסטי שצורתו יוצאת הדופן הייתה בעת בנייתה צורה חדשה לחלוטין של מבנה מגורים.

היסטוריה
--------

הבניין הוא אוסף של יחידות מגורים טרומיות אשר נבנו מבטון מזוין בנפרד וחוברו יחד באתר. ספדיה תכנן כמה וריאנטים שונים של יחידת המגורים הבסיסית עם כמה אפשרויות לחיבור בין יחידה ליחידה. כל יחידה קובייתית תוכננה להתחבר אל יחידות דומות במרחב וליצור חללים ביניהם המיועדים למעברים, שירות וחצרות פרטיות. מראה הבניין כולו מבחוץ נראה ככפר ים תיכוני הבנוי על גבעה אך למעשה רוב נפחו הפנימי הוא ריק.

התכנון של יחידות טרומיות המיוצרות על ידי טפסות רב פעמיות במפעל נועד להוזיל באופן משמעותי את מחיר בניית המגורים. הפרויקט במונטריאול הוא היחיד שנבנה אך במקור תוכננו מבנים כגון זה במקומות נוספים. בפועל, מחירי הדיור בפרויקט גבוהים מאוד משום שלא נבנו מספיק בנייני האביטאט זהים כדי שהבנייה המתועשת תהיה יעילה ומשתלמת כלכלית ובנוסף ערך הדירות עלה מאוד בשל הביקוש הגבוה שנוצר מאיכותו וייחודו האדריכלי של הקומפלקס.

בתרבות
------

האביטאט 67' שימש כאתר הצילום לוידאו קליפ לשירו של לאונרד כהן "In My Secret Life".

האביטאט 67' מופיע בעטיפת האלבום "Velocity : Design : Comfort" של להקת המוזיקה האלקטרונית האמריקאית Sweet Trip.

פרויקט האביטאט 67', מונטריאול, 1967

ראו גם
------

* בנייה טרומית

קישורים חיצוניים
----------------

ויקישיתוף מדיה וקבצים בנושא **הביטאט 67'** בוויקישיתוף
* אתר האינטרנט הרשמי של הביטאט 67'
* דייוויד שריבמן The Wall Street Journal, ‏הבניין פורץ הדרך שנראה כמו ערימת קוביות לגו, באתר גלובס, 2 במרץ 2023

הערות שוליים
------------

1. ↑  וידאו קליפ שצולם בהביטאט 67' - "In My Secret Life" של לאונרד כהן
הרב **מרדכי וולנוב**  (נולד בשנת ה'תש"ם, 1980) הוא רב היישוב אלון מורה, ר"מ בישיבת ברכת יוסף ומחבר סדרת הספרים "ויורנו מדרכיו". וולנוב מכהן גם כדיין בבית הדין לממונות של המועצה האזורית שומרון.

ביוגרפיה
--------

נולד בשנת 1980 (התש"ם) בבני ברק, למד בישיבת ברכת יוסף אצל הרב אליקים לבנון והפך לאחד מתלמידיו המובהקים.

שימש כר"מ בישיבת ברכת יוסף בה למד, לאחר מכן היה לרבה של שכונת נווה עופרה ביישוב אלון מורה. וולנוב הוא דרשן שמוסר שיעורים בכל רחבי הארץ והוא מרבני ארגון כושרות.

בשנת 2018 (התשע"ח) פרסם את סדרת הספרים "ויורנו מדרכיו" – מאמרי מוסר לפי פרשיות השבוע. בשנת 2020 (התש"פ) נבחר למלא את מקומו של הרב אליקים לבנון כרב היישוב אלון מורה.

וולנוב נשוי לתהילה לבית גרנביץ' ולו שמונה ילדים.

קישורים חיצוניים
----------------

* שיעוריו באתר ישיבה
* שיעוריו בערוץ מאיר
* סדרת השיעורים "ויורנו מדרכיו ביוטיוב
* מחקרים תורניים באתר כושרות

הערות שוליים
------------

1. ↑  גיא עזרא, ‏במקום הרב לבנון: רב חדש ליישוב אלון מורה, באתר "סרוגים", 10 ביולי 2020
2. ↑  אתר בית הדין לממונות של המועצה האזורית שומרון
3. ↑  ערוץ 7, פרסום ראשון הרב מרדכי וולנוב נבחר לרב היישוב אלון מורה, באתר ערוץ 7, 10 ביולי 2020
4. ↑  חדשות כיפה, ‏רב חדש ליישוב אלון מורה במקומו של הרב לבנון, באתר כיפה, 10 ביולי, 2020 11:58
5. ↑  תוצאות חיפוש | כושרות - ייעוץ והכוונה בכשרות, באתר www.kosharot.co.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007365796805171

 |